**LSSF%20logo%20final_apgiezts.pdf**

**BALTIJAS SUP SPRINTA GRAND PRIX 2021**

200m tehniskā sprinta distance

**NOLIKUMS**

**RĪKOTĀJS**

Latvijas Sērfošanas un SUP federācija (LSSF)

ar Rīgas Brīvostas atbalstu

**DATUMS UN VIETA**

2021.gada 21.augusts

Rīgas kanāls Kronvalda parka teritorijā.

Rīgas Brīvosta, Kalpaka bulv. 12, Rīgā.

**REĢISTRĀCIJAS PROCEDŪRA**

Dalībai sacensībās var pieteikties jebkurš interesents ar SUP airēšanas iemaņām, kuram ir pārliecība par savām spējām veikt distanci kontrollaika ietvaros un veselības stāvokļa atbilstību paaugstinātas fiziskās slodzes apstākļiem. Dalībnieku vecums – bez ierobežojuma. Dalībnieku, kas jaunāki par 16 gadiem, pieteikumu aizpilda kāds no vecākiem un arī sacensību laikā kāda no vecākiem klātbūtne ir obligāta.

**PERSONAS SENSITĪVIE DATI**

Nosūtot reģistrācijas pieteikumu, dalībnieks vai tā likumiskie pārstāvji piekrīt, ka pasākums ir publisks un tajā var tikt veikti video un audio ieraksti, kā arī fotografēšana un iegūtie audiovizuālie materiāli un dati var tikt izmantoti pasākuma norises atspoguļošanai masu saziņas līdzekļos, interneta vidē, reklāmai un citiem pasākuma organizatora mērķiem bez jebkādas kompensācijas vai pretenzijām no dalībnieka vai tā likumisko pārstāvju puses.

**SACENSĪBU FORMĀTS**

Sacensības notiek *14’* dēļuklasē vīriešu un sieviešu grupās 200m tehniskā sprinta distancē (100m – bojas grieziens – 100m) pēc hītu sistēmas – kvalifikācija-pusfināls-fināls

\*\*Precīzs formāts tiks noteikts sacensību dienā atkarībā no reģistrējušos dalībnieku skaita.

**INVENTĀRS**

Dalībnieki drīkst izmantot jebkurus vienkorpusa dēļus bez stūres mehānisma ar vienu spuru, kas nav garāki par 14 pēdām (4m26cm). Drīkst piedalīties ar piepūšamajiem dēļiem.

Dalībnieki drīkst izmantot jebkādu airi ar noteikumu, ka tam ir lāpstiņa vienā galā un rokturis otrā galā.

**STARTA UN FINIŠA PROCEDŪRA**

Starts tiek dots ūdenī netālu no krasta, pēc tiesneša komandas šķērsojot iedomātu līniju starp divām bojām.

Finišs ir ūdenī, šķērsojot to pašu iedomātu līniju starp divām bojām.

Starts tiks dots atsevišķi vīriešu grupai un sieviešu grupai.

**DISTANCE**

Distance akvatorijā tiek atzīmēta ar bojām sacensību dienā pirms dalībnieku reģistrācijas sākuma. Dalībnieku sapulcē sacensību Tiesnesis iepazīstina dalībniekus ar sacensību formātu, distanci un tās veikšanas noteikumiem.

Dalībniekam ir precīzi jāievēro distance un bojas apņemšanas virziens - dalībnieks tiek diskvalificēts, ja apņem boju nepareizajā virzienā.

Dalībnieks drīkst pieskarties pagrieziena bojai, bet nedrīkst to izmantot priekšrocību gūšanai – atspiesties pret boju ar airi, rokām vai ķermeni, aizķerties aiz bojas ar airi vai rokām.

**VĒRTĒŠANA un NAUDAS BALVU FONDS**

Sacensību uzvarētāji abās grupās tiek apbalvoti ar kausu un diplomu, bet 2. un 3.vietas ieguvēji abās grupās tiek apbalvoti ar medaļām un diplomiem.

Kopējais naudas balvu fonds ir 2000 EUR, kurš tiek sadalīts šādi:

Vīrieši Sievietes

1.vieta - 450 EUR 1.vieta – 450 EUR

2.vieta - 300 EUR 2.vieta – 300 EUR

3.vieta - 150 EUR 3.vieta – 150 EUR

Kahuna (45+)

1.vieta vīrieši un sievietes - 50 EUR

U18

1.vieta jaunieši un jaunietes – 50 EUR

Pēc apbalvošanas godalgotie dalībnieki iesniedz sacensību Tiesnesim maksājumu rekvizītus, uz kuriem naudas balva tiks pārskaitīta 3 darba dienu laikā.

**SACENSĪBU NORISE**

Ierašanās sacensību vietā no 9.30

Sacensību dalībniekiem paredzēta bezmaksas automašīnu novietošana Kronvalda bulvārī. Reģistrējoties tiks izsniegtas dienas atļaujas auto novietošanai.

9.30 - 10.30 Reģistrēšanās pie sacensību Tiesneša – numurētu sacensību kreklu izsniegšana.

Reģistrējoties sacensībām, personai ir jāuzrāda sadarbspējīgs Covid-19 vakcinācijas sertifikāts vai pēdējo 48h laikā laboratoriski veikts Covid-19 tests. Ja iepriekšminētos dokumentus nevar uzrādīt, uz vietas būs iespēja veikt siekalu testu un negatīva rezultāta gadījumā persona tiks pielaista reģistrācijai.

10.30 – 11.30 Iesildīšanās sesijas.

11.30 Dalībnieku sapulce

Dalībai sacensībās netiek pielaistas personas, kas atrodas alkohola, narkotisko vai psihotropo vielu reibumā, ja sacensību organizatoriem vai Tiesnesim ir radušās pamatotas aizdomas par šādu vielu lietošanu. Ja persona ir reģistrējusies sacensībām, bet aizliegto vielu lietošana ir konstatēta pirms starta, šī persona tiek diskvalificēta no sacensībām.

12.00 Starts kvalifikācijas braucieniem (katram dalībniekam būs vismaz 2 starti)

15.00 Starts pusfināliem

17.00 Starts fināliem

Apbalvošana – 18.00

Sacensību starta un apbalvošanas laiki ir aptuveni atkarībā no sacensību faktiskās norises. Apbalvošana ne vēlāk kā 45 minūtes pēc pēdējā finišējušā dalībnieka.

Ierašanās uz dalībnieku sapulci un apbalvošanas ceremoniju visiem dalībniekiem ir obligāta.

**DISKVALIFIKĀCIJA UN PROTESTS.**  
Jebkurš sacensību dalībnieks, kurš mēģina uzvarēt sacensības ar nepiemērotiem līdzekļiem, pārkāpjot sacensību nolikumu, vai kura uzvedība ir pārmērīgi agresīva, izturēšanās un/vai izteikumi vērsti pret sacensību organizatoriem, tiesnešiem, sponsoriem, skatītājiem vai citiem sacensību dalībniekiem, var tikt diskvalificēts no sacensībām.  
Jebkurš sacensību dalībnieks var tikt diskvalificēts, ja viņa izturēšanās pirms, pēc vai sacensību laikā tiek kvalificēta kā nesportiska, kas sevī ietver:  
(1) pārmērīgu fizisku kontaktu, pielietojot ķermeni, airi vai dēli  
(2) ķermeņa, aira vai dēļa izmantošanu, lai bloķētu (apzināti ierobežotu) cita dalībnieka iespēju:  
(a) uzsākt distanci, airēt, virzīties uz priekšu,  
(b) veikt pagriezienu un/vai bojas apņemšanu,  
(c) uzkāpt atpakaļ uz dēļa kritiena gadījumā,  
(d) pabeigt distanci.  
(3) jebkādas apzinātas darbības uz starta līnijas, kas var izraisīt falšstartu (svilpšana, tiesneša norādījumu ignorēšana utml.)  
Sacensību Tiesnesis visātrākajā iespējāmā laikā nekavējoši informē diskvalificēto dalībnieku. Diskvalifikācijas paziņojums jāiesniedz rakstiski un jābūt uzrādītam diskvalifikācijas iemeslam. Dalībniekam ir jāparaksta diskvalifikācijas paziņojums, norādot laiku un tas kļūst par atskaites sākuma laiku protesta iesniegšanai.  
Lēmumu par diskvalifikāciju pieņem sacensību Tiesnesis pēc savas iniciatīvas vai pieņemot kāda sacensību dalībnieka protestu.  
Protestu par sacensību dalībnieka pārkāpumu var iesniegt tikai kāds no sacensību dalībniekiem sacensību Tiesnesim ne vēlāk kā 20 minūtes pēc tās distances beigām, uz kuru attiecas iespējamais pārkāpums.  
Protestu par diskvalifikāciju var iesniegt tikai diskvalificētais dalībnieks sacensību organizācijas komitejai, ne vēlāk kā 20 minūtes pēc diskvalifikācijas atskaites sākuma laika.  
Lai iesniegtu protestu izskatīšanai, ir jāiemaksā 20.00 eiro depozīts, kas tiek atgriezts protesta iesniedzējam, ja protests tiek pieņemts.  
Protesta izskatīšanai galvenais tiesnesis vai sacensību organizācijas komiteja var pieņemt un izmantot jebkurus foto/video materiālus un neatkarīgu personu liecības.